
A Gyermekvédelem fogalmának meghatározása: a gyermekvédelem elméleti megközelítésben történeti-társadalmi meghatározottságú és szerveződésű összetett segítő tevékenység, amely arra irányul, hogy az adott társadalom gyermek- és ifjúsági korúnak tekintett népessége kielégíthesse az élete fenntartásához és társadalmi érvényesüléséhez nélkülözhetetlen szükségleteit. 

Olyan szervezett beavatkozási módokat (intézményeket, foglalkozásokat, módszereket) sorolunk ide, amelyek ezeket a szükségletkielégítő funkciókat a családon belül vagy azon kívül segítik, támogatják, zavar esetén korrigálják, helyreállítják vagy ezek eredménytelensége esetén átveszik.

A gyermekek védelme a gyermek családban történő nevelésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerült gyermek helyettesítő védelmének biztosítására irányuló tevékenység.

Általános gyermekvédelem: a gyermekvédelem hatáskörébe – tágabb értelemben – lényegében beletartozik a gyermek születésétől felnőtté válásig minden, ami az ő érdekében vele és körülötte, a családban, az óvodában, az iskolában, a munkahelyen, a társadalom bármely területén történik.

A GYERMEKEK VÉDELEMÉNEK RENDSZERE AZ 1997. ÉVI XXXI. TV. TÜKRÉBEN

· pénzbeli és természetbeli ellátások 

· személyes gondoskodást nyújtó ellátások

· gyermekvédelmi gondoskodás körébe tartozó hatósági intézkedések 

· javítóintézeti nevelés

A GYERMEKEK AKTUÁLIS HELYZETÜK SZERINTI CSOPORTOSÍTÁSA

a) Harmonikusan fejlődők: akik nem igényelnek beavatkozást.

b) Hátrányos helyzetűek: 

· akik családjuk csökkenő jövedelme, a munkanélküliség, a kedvezőtlen lakáskörülmények és az egészségügyi problémák miatt az átlagostól eltérő támogatásra szorulnak, de megfelelően működő prevenció, illetve beavatkozás esetén a családjukban hosszú távon megtarthatók

· azok a családok, illetve személyek élnek, akiknek szükséglet-kielégítési lehetőségei, életkörülményei, lehetséges életmódja a társadalom többségénél lényegesen rosszabb, és a státuszt meghatározó tényezők közül –fogyasztás; kultúra, életmód; érdekérvényesítés; lakás; anyagi színvonal; munkamegosztás– egynél több hátrány jelentkezik, amit nem tudnak kompenzálni, és élethelyzetük javítására önmaguk nem képesek. 

c) Veszélyeztettek: 

· velük kapcsolatban - a családi élet tartós működési zavaraiból adódóan- a gyermekvédelem ellátórendszerének működtetése, és gyakran hatósági intézkedés szükséges, mert testi-, értelmi-, érzelmi – vagy erkölcsi fejlődésük nem biztosított

· az a gyermek, aki családjában vagy környezetében, ismétlődő vagy tartós fizikai, lelki bántalmazásnak, szexuális zaklatásnak, erőszaknak, elhanyagolásnak van kitéve, és/vagy fejlődésében családja, közvetlen környezete károsan befolyásolja 

· okozza minden olyan - magatartás, mulasztás vagy körülmény következtében kialakult - állapot, amely a gyermek testi, értelmi, érzelmi és erkölcsi fejlődését gátolja, vagy akadályozza 

· súlyosnak minősül a gyermek által tanúsított olyan magatartás is, amely életét közvetlen veszélynek teszi ki, vagy testi, szellemi, értelmi, érzelmi fejlődésében jelentős és helyrehozhatatlan károsodást okozhat.

A VESZÉLYEZTETETTSÉG KIALAKULÁSÁNAK OKAI:

· Anyagi ok: amikor a családban anyagi ill. jövedelmi problémák hátrányosan hatnak a gyermek fejlődésére, és esetenként veszélyeztető tényezőként is jelentkezhetnek. 

· Környezeti ok: a szülők életvitelében, nevelési tevékenységében felmerülő negatívumok, amelyek a gyermek megfelelő fejlődését gátolják, vagy akadályozzák. 

· Magatartási ok: a gyermeknél általában a korábbi veszélyeztetettség következtében kialakult agresszivitás, bűnözés vagy szorongás, csavargás, pszichés problémák kialakulása. 

· Egészségi ok: beteg személy a családban vagy a gyermek betegsége, ami miatt a kiskorú megfelelő fejlődése a családban nem biztosítható. 

A VESZÉLYEZTETTSÉG KIALAKULÁSÁNAK RIZIKÓFAKTORAI:

· saját személyiségben rejlő rizikófaktorok

· antiszociális viselkedés

· droggal való rokonszenvezés, drogos barátok

· iskolai kudarcok, iskolai tevékenységekben való részvétel hiánya, kimaradás az iskolából

· barátok befolyása

A VESZÉLYEZTETTSÉG KIALAKULÁSÁNAK RIZIKÓFAKTORAIHOZ JÁRULÓ NEGATÍV KÖRNYEZETI HATÁSOK:

· családi problémák, családi előzmény - családtagok érintettsége

· erős befolyásolhatóság, labilis személyiség

· könnyű hozzáférés a drogokhoz

SZABÁLYOK, ELVEK A GYEREKEK GONDOZÁSAKOR:

· maradjunk semlegesek

· kontrolláljuk magunkat és a ránk bízott gyermekeket

· kerüljük az olyan helyzeteket, ami kifáraszt vagy dühössé tesz bennünket

· a tetteknek legyen következménye  

· a büntetésnél is legyünk következetesek

· fejlesszük ki, illetve ápoljuk a pozitív oldalakat 

· dolgozzunk vele együtt olyan tevékenységekben, amelyeket ismer 

· normalizáljuk a fiatal kapcsolatait környezetéhez 

· hangsúlyozzuk a csoporton belül a fiatalok, gyerekek egymás közötti kapcsolatrendszerét, szerepüket 

· emeljük ki a szabadidő, a szórakozás, az öröm fontosságát 

· kínáljunk lehetőséget, hogy sikerélményeket „gyűjtsön” 

· adjunk lehetőséget arra, hogy megtanuljon célszerűen, célirányosan tervezni, viszont kerüljük a kölcsönös függőségi helyzetek kialakítását

· engedjünk teret a közös munkában, azoknak is, akik mindig, mindenből kimaradnak  

A SZAKEMBER FELADATA

· el kell fogadni és tisztelni kell a gyerekeket

· el kell fogadni és tisztelni kell szüleiket és családjukat

· segítséget kell nyújtani, hogy a gyerek megmutathassa azt, amiben jó

· segítséget kell nyújtani a gyermeknek, hogy elfogadja és vállalja a másságát

· tilos diszkriminatív, derogáló, negatív módon beszélni

· nem szabad általánosító, minősítő jelzőket használni

· a gyereket nem szabad olyan helyzetbe hozni, amiből vesztesen kerül ki

· ismerjük el a gyerek sikereit és bátorítsuk

· hagyjuk, hogy a gyermek a saját tempója és lehetőségei szerint tegye meg a dolgokat

· a gyerekek követhetnek el hibákat

· mindenkinek biztosítani kell a lehetőséget, hogy pozitív képet alakíthasson ki magában és másokban önmagáról 

A gyermekek védelméről és a gyámügyi igazgatásról szóló 1997. évi XXXI. törvény átalakította a korábbi gyermekvédelmi rendszert, kidolgozta a gyermekek védelmének új rendszerét, melynek lényege a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek, helyettesítő védelmének biztosítására irányuló tevékenység.  

A gyermekjóléti szolgáltatás létrehozására azért került sor, hogy a gyermekvédelmi problémák kezelésének első szintjét ne a gyámhatóság tevékenysége, hanem egy személyes szolgáltatás jelentse.

A települési önkormányzat a településen élő gyermekek veszélyeztetettségének megelőzését a gyermekjóléti szolgáltatás útján szervezi. 

A gyermekjóléti szolgáltatás olyan észlelő – és jelzőrendszert működtet, amely lehetővé teszi a gyermekeket általában veszélyeztető okok feltárását, valamint az egyes gyermek veszélyeztetettségének időben történő felismerését.  

Ennek keretében figyelemmel kísérik a településen élő gyermekek 

· életkörülményeit és szociális helyzetét 

· a gyermekjóléti és egyéb szociális ellátások iránti szükségletét 

· gyermekvédelmi vagy egyéb hatósági beavatkozást igénylő helyzetét. 

Mindezek érdekében a gyermekjóléti szolgálat szervezi és összehangolja az észlelő - és jelzőrendszer tagjainak munkáját. 

Az észlelő- és jelzőrendszer tagjai kötelesek jelzéssel élni a gyermek veszélyeztetettsége esetén a gyermekjóléti szolgálatnál, illetve hatósági eljárást kezdeményezni a gyermek bántalmazása, illetve súlyos elhanyagolása vagy egyéb más súlyos veszélyeztető ok fennállása, továbbá a gyermek önmaga által előidézett súlyos veszélyeztető magatartása esetén. 

Ilyen jelzéssel és kezdeményezéssel bármely állampolgár és a gyermekek érdekeit képviselő társadalmi szervezet is élhet. 

Az észlelő – és jelzőrendszer tagjai kötelesek egymással együttműködni és egymást kölcsönösen tájékoztatni. 

A gyermekjóléti szolgálat minden év március 31. napjáig tanácskozást szervez, melyen a jelzőrendszer tagjainak írásos tájékoztatóját figyelembe véve átfogóan értékeli a jelzőrendszer éves működését, közösen áttekintik a település gyermekjóléti alapellátásának valamennyi formáját, javaslatot tesznek a működésük szükség szerinti javítására.

A közös munka, a jelzőrendszer hatékony működése azt a célt szolgálja, hogy a Gyvt.-ben lefektetett alapelv, a gyermek családon belül történő nevelésének elvárása, egyre nagyobb számban megvalósuljon. 

A Bihari Szociális Szolgáltató Központ Gyermekjóléti Szolgálata 2012. évi munkájáról készült beszámolót elkészítette.

2010. január 1-jétől társulási megállapodással létrehozták a Bihari Önkormányzatok Többcélú Kistérségi Társulása által fenntartott Bihari Szociális Szolgáltató Központot, mely magában foglalja a gyermekjóléti szolgáltatást is. A Gyermekjóléti Szolgálat ellátási területei 2012. évben is Berettyóújfalu, Bakonszeg, Esztár, Gáborján, Hencida, Kismarja, Mezősas, Szentpéterszeg, Tépe, Váncsod, Vekerd, Zsáka települések. 

Intézményünk székhelye: 4100 Berettyóújfalu, Kossuth u. 6. szám

1., TÁRGYI FELTÉTELEK:

A Bihari Szociális Szolgáltató Központ területi irodáiban a lakosság ügyfélfogadási időben keresheti fel munkatársainkat.

A székhelyünk és a területi irodák a települések központjában, jól megközelíthető helyen találhatóak. Az irodák bútorokkal való felszerelése (zárható szekrény, íróasztal, székek, polcok) megfelel a személyes segítő szakma követelményeinek. Minden területi irodánkban rendelkezésre állnak azon tárgyi eszközök, melyek a munkavégzéshez elengedhetetlenek. 

Berettyóújfaluban videokamera, digitális fényképezőgép, projektor, írásvetítő és szakmai mini-könyvtárunk áll a települések szakembereinek rendelkezésére. A gyermekek szabadidős programjaihoz pingpongasztalt, sátrakat, hálózsákokat és matracokat tudunk biztosítani. 

 2., FELADATAINK ELLÁTÁSÁHOZ A KÖVETKEZŐ SZEMÉLYI FELTÉTELEK ÁLLNAK RENDELKEZÉSRE:

2012-ben a Gyermekjóléti Szolgálat a következő szakmai létszámmal látta el feladatait: 1 fő családgondozó Szentpéterszeg, Gáborján, 2 fő Hencida, akik közül egy fő Tépén is, 1 fő Mezősas, Váncsod településeken nyújtott gyermekjóléti szolgáltatást, 1 fő családgondozó Kismarja és Esztár településeken, valamint 1 fő Bakonszeg, Vekerd és Zsáka településeken végzett családgondozói tevékenységet. 

Berettyóújfaluban a Gyermekjóléti Szolgálat 1 szakmai vezető, 3 fő családgondozó munkatárssal dolgozott. A Központnál alkalmazásban álló pszichológus és fejlesztő pedagógus, valamint a 2012. év első negyedében mentálhigiénés tanácsadó szolgáltatásait is igénybe vehették klienseink. 

3., A GYERMEKJÓLÉTI SZOLGÁLAT SZAKMAI TEVÉKENYSÉGE 2012. ÉVBEN AZ ÖSSZESÍTETT ADATOK TÜKRÉBEN:

Az intézményi társulás keretében ellátott szakmai tevékenységünket, megítélésünk szerint valamennyi településen, azonos szinten végeztük el, a lakosság elfogadta és igényelte segítő jellegű közreműködésünket. Településeinken a családgondozókat szeretik és elfogadják, mely személyiségüknek és sokoldalú, valamint hatékony munkájuknak köszönhető. A családokkal való kapcsolatfelvétel és kapcsolattartás, az életükben való intenzív részvétel, megélni és átélni azokat a problémákat melyekben élnek nagyon embert próbáló feladat. És még ehhez az is hozzátartozik, hogy sikerélmény, mint olyan munkájukban nagyon – nagyon kevés. 

12 települést érintően a 2012. év összesített adatai alapján a következőkről tudunk beszámolni:

A családokkal a kapcsolatot elsősorban a jelzőrendszeri tagok írásos megkeresése alapján vettük fel. 

Az előző évben összesen 529 jelzést fogadott Szolgálatunk.

2012. évben a jelzőrendszer által küldött jelzések megoszlása 

A társult településeken a Gyermekjóléti Szolgálat gondozási tevékenysége 402 családra terjedt ki, mely összesen 699 gyermeket érintett. Az elmúlt évekhez képest elmondható, hogy a Gyermekjóléti Szolgálat látókörébe került családok száma növekedő tendenciát mutat. Ennek oka összefüggésbe hozható a gazdasági változásokkal, mely a családok életében egyre több életviteli és devianciákat idéz elő (uzsora kamatok, drog, alkohol problémák, gyógyszerfüggőség), egy-egy családban halmozott problémákkal találkozunk. Fontos megemlítenünk azon törvényi változást, mely az iskoláztatási támogatás felfüggesztésére irányul. Célja a tankötelezettség teljesítésének elősegítése lenne.  Ennek tekintetében megemelkedett a közoktatási intézmények részéről történt jelzések száma a gyermekek igazolatlan mulasztása esetén. A családgondozók feladatköre ez által kibővült, hiszen az iskoláztatási támogatás természetben történő nyújtása (intézkedési terv készítése, pénzfelhasználási terv készítése a családdal, vásárlás, elszámolás stb.) a szociális szakemberek feladata lett. 

A Gyermekjóléti Szolgálat gondozási tevékenységének megoszlása nem és kor szerint 

Családgondozói tevékenységünket 462 gyermeknél alapellátás keretében végeztük, 121 gyermekkel védelembe vétel keretében álltunk kapcsolatban, utógondozást 9 gyermeknél láttunk el a gyámhivatal határozata alapján, valamint 107 átmeneti nevelésben lévő gyermek esetében álltunk kapcsolatban vérszerinti szüleikkel. 

Gyermekjóléti Szolgálatunkat összesen 16. 485 fő kereste fel. 

A Gyermekjóléti Szolgálat tevékenysége a kezelt probléma típusa szerint: 

A fenti táblázat alapján elmondható, hogy a több szempontból is hátrányos helyzetű szülők nehezen tudják kezelni a kamaszkorral járó életkori nehézségeket. Fontosabb számukra a saját életviteli problémájuk és nem rendelkeznek azon képességekkel, melyek a problémák megoldásához szükségesek. Bár a gyermekvédelmi törvény kimondja, hogy anyagi okokból kiskorú nem lehet veszélyeztetve, de a fentiekből is kiderül, hogy a mindennapi életvitelhez szükséges anyagi források hiánya döntően kihatással van a gyermekek családban történő megfelelő nevelkedéséhez. A konfliktusmegoldó képessége hiánya miatt a családon belüli problémák megoldása is egyre inkább igényli a szakemberek jelenlétét. A korábbi évekhez képest emelkedést mutat azon gyermekek száma, akiknél már a nagykorúságuk előtt kialakulnak bizonyos szenvedélybetegségek (alkohol, drog, játékszenvedély).

Családgondozóink valamennyi településen nagy számban végeztek terepmunkát, a családlátogatások száma összesen 2627 alkalom volt. A problémák kezeléséhez segítő beszélgetés alkalmazására 2285 esetben volt szükség, tanácsadást 1203 alkalommal nyújtottunk. A hivatalos ügyek intézésében 1555 alkalommal közreműködtünk, illetve 5196 alkalommal szolgáltunk információval ügyfeleink részére. 

A családgondozó munkatársaink 59 alkalommal vettek részt védelembe vételi, illetve átmeneti nevelésbe vételi felülvizsgálati tárgyaláson. Elhelyezési értekezleten, illetve tárgyaláson 21 alkalommal vettek részt. A családban jelentkező összetett problémák feltérképezéséhez, megoldások kereséséhez 41 esetben tartottunk esetkonferenciát, melyeken a családtagokkal közösen a családdal foglalkozó szakemberek bevonására is sor került. A jelzőrendszer tagjaival szakmaközi megbeszéléseket 44 esetben végeztünk.

A Gyermekjóléti Szolgálat speciális feladatai:

A 15/1998. (IV. 30.) NM. rendelet - mely a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről rendelkezik - a 6. § (6) bekezdésében leírja, a gyermekjóléti szolgáltatás alapfeladatain túl a gyermekjóléti szolgálat speciális szolgáltatásokat is nyújthat. Szolgálatunk egyféle speciális szolgáltatást nyújtott az előző évben: 

Kapcsolattartási ügyelet, melynek célja, hogy elősegítse az elvált szülők és gyermekeik, nevelőszülőknél nevelkedő gyermekek és vérszerinti szüleik találkozását együttlétre alkalmas semleges helyen. Kapcsolattartási ügyeletünket ügyfélfogadási időben működtetjük Berettyóújfaluban és a társult településeken. Ezen szolgáltatásunkat 132 esetben vették igénybe változó rendszerességgel a 2012-es évben. Területi irodáinkban nincs erre a célra kialakított külön helyiség, a dolgozó szobáink adnak helyet a gyermekek és hozzátartozóik találkozására. Ez nem ad minden alkalommal megfelelő lehetőséget a bensőséges együttlétekre. 

A tavalyi év folyamán vált tendenciává az a jelenség, hogy válófélben lévő, vagy elvált szülők éltek jelzéssel a Gyermekjóléti Szolgálat felé a külön élő gyermekükkel való kapcsolattartás problémái miatt. 

Az ügyfelek részéről igényként merül fel, hogy az ügyfélfogadási időn túl, illetve hétvégén is elérhető legyen a kapcsolattartási ügyelet. 

Ehhez jelenleg sem a tárgyi, sem a személyi feltételek nem állnak jelenleg rendelkezésünkre. 

Tanácsadások nyújtása:

Pszichológiai tanácsadás

A pszichológiai tanácsadásra egész évben folyamatos igény mutatkozott. Kihasználtsága 100%-os. Ügyfeleink részéről a pszichológiai tanácsadásra való igény, emelkedő tendenciát mutat, valamint több megkeresés is érkezett közoktatási intézmények részéről is. 

Fejlesztőpedagógiai tanácsadásunk az 5-10 éves korosztály számára nyújt képességei fejlesztéséhez és kibontakozásához rendszeres foglalkozást. A képességmérést követően egyénre szabott fejlesztési programok alapján történik a gyermekkel folyó munka, hiszen minden gyermeknek más-más problémája van. 

A fejlesztőpedagógiai tanácsadásra az oktatási intézmények jelzése, szülői igény, gyermekjóléti szolgálat és családsegítő szolgálat közvetítése útján érkeztek a gyermekek az előző évben.   

GYERMEKEK ALTERNATÍV NAPKÖZBENI ELLÁTÁSA

A gyermekek napközbeni ellátása körébe tartozó, a Gyvt. 41. §-ának (4) bekezdésében szabályozott tevékenységek a helyi adottságoktól és lehetőségektől függően a helyi igényekhez igazodóan, az ellátott célcsoport életkori sajátosságainak megfelelően megszervezhetőek minden a gyermekek csoportos foglalkoztatására alkalmas épületben, így különösen közösségi, művelődési vagy ifjúsági házban, családsegítő és gyermekjóléti szolgálatnál, iskolában, óvodában, illetve ezek önálló helyiségeiben, továbbá játszótereken. Az alternatív napközbeni ellátás valamely gyermekekből álló célcsoport életkori sajátosságaihoz, illetve a szülők speciális élethelyzetéhez igazodó, a gyermekek társadalmi beilleszkedését és közösségi tevékenységét elősegítő, a helyi szükségleteknek és igényeknek megfelelően változó módon, rendszeresen, meghatározott időtartamokra megszervezett, önálló szakmai programban rögzített tevékenység. 

A Szolgálatunkkal kapcsolatban lévő fiatalok részéről egyre inkább megfogalmazódik az az igény, hogy szabadidejüket hasznos és tartalmas tevékenységekkel töltsék el szervezett formában, ahol lehetőségük nyílna problémáik megbeszélésére. Nyitottak arra, hogy kortársaikkal közösen szakmai irányítás mellett önsegítő csoportokat hozzanak létre számukra. Ez lehetőséget is nyújtathatna ahhoz, hogy a családjukban őket érő negatív hatásokat mérsékeljük. Szolgálatunk részéről az ehhez szükséges szakmai feltételek adottak, a tárgyi feltételek biztosításához keressük a pályázati lehetőségeket. 

A Gyermekjóléti Szolgálat által biztosított jelenlegi alternatív napközbeni ellátás formái:

Játszóházak: Az iskolai szünidőhöz kapcsolódóan játszóházakat szerveztünk minden településen. Megrendezésre került a húsvéti játszóház, a gyermeknapi játszóház, az őszi szünidei játszóház és a karácsonyi kézműves foglalkozás. 

Nyári napközis táborok: A nyári napközis táborainkat településenként egy hetes turnusokban szerveztük meg. Minden településen azonos programokat kínáltunk a gyermekeknek. A programok sorában a kézműves foglalkozásokon kívül lehetőség nyílt strandolásra, kirándulások megszervezésére, sporttevékenységek lebonyolítására valamint közös bográcsozásra is. 

GYERMEKEK ÁTMENETI GONDOZÁSA

A Gyermekjóléti Szolgálat helyettes szülő alkalmazásával látja el a gyermekek átmeneti gondozását térségi szinten. Helyettes szülőnél történő elhelyezésre az előző évben sem volt igény. Ennek oka elsősorban az, hogy az átmeneti gondozás e formája térítésköteles. Ezért jellemző, hogy az anyagilag is nehéz helyzetbe került szülők, inkább a gyermekek átmeneti nevelésbe vételét fogadják el.

SZENTPÉTERSZEG
Szentpéterszegen a Gyermekjóléti Szolgálat 1 fő családgondozó munkatárssal, valamint a központnál alkalmazásban álló pszichológus, fejlesztő pedagógus szolgáltatásait is igénybe véve dolgozott az elmúlt évben. Ügyfélfogadási időnkben, keddi és szerdai napokon 7:30-15:00-ig, pénteken 7:30-11:30– ig várjuk ügyfeleinket.

A családgondozói feladatokat Lele Nikolett családgondozó látta el.

A Gyermekjóléti Szolgálat feladatai:

1., A gyermek testi, lelki egészségének, családban történő nevelésének elősegítése érdekében információnyújtást, tanácsadást végzünk, szabadidős programokat szervezünk.

Információnyújtást 222 esetben igényeltek tőlünk gyermek ellátásokkal kapcsolatosan, és segítettük a szülőket, hozzátartozókat hivatalos ügyeik intézésében. A hivatalos ügyekben való közreműködések száma a tavalyi évben 70 volt. Az a tapasztalatunk, hogy a családok folyamatos eladósodása következtében előfordul, hogy jelentős közüzemi számlatartozás halmozódik fel. A díjhátralékosság kezeléséhez a családok több közüzemi szolgáltató által nyújtott szociális kedvezményt is igénybe tudtak venni.  

73 esetben segítettük a gyermekeket és azok családtagjait segítő beszélgetésekkel. 44 esetben történt családlátogatás, ahol feltérképezhettük a családok mindennapi életét, megfigyelhettük szociokulturális jellemzőiket.

Szentpéterszegen alsó tagozatos gyermekek számára 4 alkalommal (tavaszi, húsvéti, őszi, karácsonyi) játszóházat szerveztünk, mely összesen 42 gyermeket érintett. Július hónapban szerveztük meg nyári napközis táborunkat, melynek során 5 napon keresztül 6 gyermek szabadidejének hasznos eltöltéséről gondoskodtunk. Tapasztalatunk szerint a gyermekek szívesen kapcsolódnak be szabadidős programjainkba, és évről évre várják az új feladatokat. 

2., A veszélyeztetettség megelőzése érdekében működtetjük az észlelő- és jelzőrendszert. Ennek eredményessége a 15/1998. (IV. 30.) NM. rendelet 15. § (7)-(8) bekezdése alapján az éves gyermekvédelmi tanácskozásra előzetesen megkért (az észlelő- és jelzőrendszeri tagok 2012. évben végzett gyermekvédelmi tevékenységéről készített) beszámolók elemzéséből is megállapítható. 

Az intézményekkel megfelelő viszonyt sikerült kialakítanunk, rendszeres kapcsolatot tartunk velük, számíthatunk segítségükre a problémás esetek megoldásában. Esetmegbeszéléseken mindig számíthattunk a jelzőrendszeri tagok aktív közreműködésére. 

3., A kialakult veszélyeztetettség megszüntetése érdekében aktív családgondozást végzünk, melyet vagy alapellátás, vagy védelembe vétel keretein belül látunk el. 

A kapcsolatot a családokkal legtöbb esetben a jelzőrendszeri tagok írásos megkeresése alapján vettük fel. 2012–ben Szentpéterszegen 12 db jelzőrendszer által küldött jelzést kaptunk. Közoktatási intézményből 9 jelzés érkezett használva a problémajelző adatlapot, a gyámhatóság 2 megkeresést küldött, 1 esetben érkezett a pártfogói felügyelettől jelzés Szolgálatunkhoz.

Általánosságban elmondható, hogy sajnos az eseteink száma nem csökken, egyre bonyolultabb és összetettebb problémák jelentkeznek a családokban.

Jelzések alakulása 2012-ben

Szolgálatunkat az elmúlt év folyamán összesen 412 fő kereste fel. Alapellátás keretében 12 gyermekkel, védelembe vétel keretén belül pedig 3 gyermekkel álltunk gondozási folyamatban. 2012–ben összesen 13 család esetében végeztünk gondozást. 

Környezettanulmány készítése, szabadidős programok szervezése kapcsán további gyermekekkel és családjukkal álltunk kapcsolatban. 

Legnagyobb számban gyermeknevelési probléma és magatartásbeli probléma miatt fordultak hozzánk. Tankötelezettség elmulasztása, illetve családtagok közötti konfliktusok miatt kerestek meg bennünket elsősorban a jelzőrendszeri tagok.

4., A gyermekjóléti szolgáltatás feladata kiterjed a családjából kiemelt gyermek visszahelyezésének érdekében az utógondozásra, melynek célja, hogy a nevelésbe vétel megszűnését követően a gyermek családjában történő visszailleszkedését, illetve önálló életének megkezdését segítsük elő. Ilyen eset a tavalyi évben nem volt. 

5., A Gyermekjóléti Szolgálat egyéb feladatai keretében továbbra is elkészíti felkérésekre a környezettanulmányokat, helyzetértékeléseket készít, véleményezünk tervezett döntéseket. 

6., A 15/1998. (IV.30.) NM rendelet – mely a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről rendelkezik – a 6. §. (6) bekezdésében leírja, a gyermekjóléti szolgáltatás alapfeladatain túl a gyermekjóléti szolgálat speciális szolgáltatásokat is nyújthat. 

Így különösen: 

- kapcsolattartási ügyeletünket ügyfélfogadási időben folyamatosan működtetjük. A kapcsolattartási ügyeletet a gyámhivatalok, bíróságok határozatai alapján elsősorban elvált szülők és gyermekeik, nevelőszülőnél nevelkedő gyermekek, és vérszerinti szüleik láthatását segíti elő. Kapcsolattartási ügyeletünket a településen 2012-ben nem vették igénybe.  

Az észlelő – és jelzőrendszeres beszámolók összegzése:

A 15/1998. (IV.30.) NM. rendelet 15. §. (7) – (8) bekezdése kötelezővé teszi a Gyermekjóléti Szolgálat és a gyermekvédelemhez kapcsolódó más szakterületeket képviselői számára, hogy évente legalább egy alkalommal fórumot rendezzenek a helyi gyermekvédelmi gondokról és azok megoldásairól. 

Az észlelő – és jelzőrendszer tagjainak írásos beszámolóinak tartama alapján a gyermekjóléti szolgálat feltárja a problémákat, és azokra közösen keresnek megoldásokat. 

I., A  gyermekek egészségügyi helyzete Szentpéterszegen:

A településen élő gyermekek egészségi állapotának alakulásáról Ulics Istvánné védőnő a következőket írta le:

A Védőnői Szolgálat által gondozott gyermekek száma 66 fő, az iskolások száma 167 fő.  A családgondozás és az iskolai munka során tapasztalt, de a Gyermekjóléti Szolgálat felé jelzést nem igénylő problémák a munkanélküliség és pénztelenség, illetve párkapcsolati problémák voltak. A szakember jónak értékelte az együttműködést a Gyermekjóléti Szolgálattal. 

II., A 3-6 éves korú gyermekek helyzetéről Kolozsváriné Pálfi Ildikó óvodai gyermek- és ifjúságvédelmi felelős tájékoztatója alapján alkothatunk képet:

Az óvodába járó gyermekek száma 53 fő. Az óvoda megítélése szerint a helybeli gyermekek közül 19, míg a bejáró gyermekek közül 15 fő hátrányos helyzetű. A veszélyeztetett gyermekek száma 3 fő. 

Általánosságban elmondható, hogy a szülőkkel való kapcsolattartás a település óvodájában mindennapos, napi kapcsolatban vannak a bejáró gyermekek szüleivel is. A szülők együttműködőek, segítőkészek. 

A 2012. évben Gyermekjóléti Szolgálat felé nem éltek jelzéssel, a családok többségénél anyagi jellegű problémákat tapasztaltak. 

A szakember jónak értékelte az együttműködést a Gyermekjóléti Szolgálattal. 

III., A 6-14 éves korú gyermekek helyzetéről a településen működő Általános Iskola igazgatója, Veress Sándorné készített írásos tájékoztatót:

Az általános iskolában tanulók száma a 2011/2012-es második félévében 148 fő, a 2012/2013-as tanév első félévében 168 tanuló, ebből alsó tagozatos 80 fő, felső tagozatos 88 fő. Az iskola által hátrányos helyzetűnek ítélt tanulók száma 130 fő, ebből halmozottan hátrányos helyzetű 71 fő. Az iskola által veszélyeztetett helyzetűnek ítélt tanulók száma 2 fő. 

A napközis gyermekek száma 36 fő, iskolaotthonos képzésben 80 fő vesz részt. A településen 155 gyermek kap étkezési támogatást, tankönyvtámogatásban 168 fő részesül.

A gyermekek képességei kibontakoztatása és felzárkóztatása érdekében iskolai szinten 63 gyermek részesül korrepetálásban. 

Az esetlegesen előforduló problémákat családlátogatással, fogadóórákon való megbeszéléssel tudták rendezni. Az iskola által látogatott családok száma a 2012. évben összesen 34 család. Minden évben az elsős tanító osztályfőnök családlátogatással kezdi az évet. Az IPR program keretében háromhavonta találkoznak az osztályfőnökök és a szakos tanárok az érintett tanulók szüleivel értékelő megbeszélés keretében. 

2012–ben 2 alkalommal éltek jelzéssel a Gyermekjóléti Szolgálat felé a problémajelző adatlapot használva. 

 Az Általános Iskola a nyelvi- és irodalmi kommunikációs program KÉK tanterve alapján folytatja oktató-nevelő munkáját. Nagy hangsúlyt fektetnek a nyelvi nevelésre és a művészeti képzésre. 

Az Általános Iskola épületei mozgáskorlátozottak számára nem alkalmasak, akadálymentesítésük idáig még nem történt meg.

A településen élő általános iskolás korosztály szabadidejének kulturált és hasznos eltöltésének biztosítása érdekében az intézmény szakköröket és egyéb szabadidős tevékenységeket, programokat szervez. 

Prevenciós jellegű programjaik: IPR, Éljünk egészségesen, Útravaló Ösztöndíjprogram, SULI-bringa program, iskolarendőr program. 

Az igazgató asszony véleménye szerint a szülőkkel való kapcsolattartás megfelelő, mindkét fél törekszik az együttműködésre. 

IV., A Családsegítő Szolgálat gyermekvédelmi tevékenysége a következő:

Az egy intézményen belül működő Családsegítő- és Gyermekjóléti Szolgálat kapcsolata folyamatos, egymás jelzőrendszereként működnek. A gondozott családok gyermekeiről információcsere zajlik közöttünk. 

A Családsegítő Szolgálat a különböző intézményekkel kiépített jelzőrendszer által kap információkat a nehézségekkel küzdő családokról. Az önkéntesség elve alapján kereshetik fel ügyfeleik. Amennyiben családgondozás válik szükségessé, megállapodás születik, melyben a kliens és a családgondozó vállalásait rögzítik a megoldás érdekében. 

2012-ben a gyermekekkel összefüggő gondozások száma összesen 5 volt. Az ebben érintett gyermekek száma 10 fő. A gondozási folyamat során a probléma jellegétől függően készül együttműködési megállapodás a szülővel.

A Családsegítő Szolgálat 2012-ben a 7-13 éves korosztályból 19 (12 lány, 7 fiú) gyermekkel állt még kapcsolatban csoportfoglalkozások keretében. A megjelent gyermekek részére játszóházakat, szerveztek a Gyermekjóléti Szolgálat munkatársával közösen. A település gyermekei szívesen kapcsolódtak be szabadidős programjaikba, gyakran több alkalommal is részt vettek rendezvényeiken. 

V., A gyámhatósággal történő együttműködésünket Nagyné Nagy Katalin ügyintéző írásos reagálása alapján ismerhetjük meg:

A település demográfiai mutatóiból kitűnik, hogy 230, 0 - 18 éves gyermek él a településen.

A település Önkormányzata átmeneti segély keretében több esetben a gyermekek élelmezésére és ruházkodására nyújtott támogatást. Rendszeres gyermekvédelmi kedvezményben 135 fő részesült, erre a célra 1.519.600 Ft-ot fordított az Önkormányzat. Közgyógyellátási igazolványt biztosítottak a jogosult gyermekeknek alanyi jogon. A gyermekeket nevelők kérelmeit nem utasították el, valamilyen formában minden problémára igyekeztek megoldást találni. A kérelmek okai az egyre rosszabb anyagi körülményekre, a munkanélküliségre vezethetők vissza. 

A rendszeres gyermekvédelmi támogatásban részesülő gyermekek közül az óvodás és 1-8. osztályos általános iskolás tanulók 100 %-os támogatást kapnak. Ez a településen összesen 105 általános iskolás és 33 óvodás gyermeket jelent. A tartósan beteg és nagycsaládos tanulók 50 %-os támogatásban részesülnek, ebben a támogatásban 20 fő részesül.

Az önkormányzat részt vett az iskolatej programban, így a gyermekek minden nap tejtermékben (tej, kakaó, sajt) részesültek, melyet 162 fő iskolás gyermek kaphatott.  

Az Önkormányzat a gyermekétkeztetésre 10. 268. 000 Ft-ot fordított, gyermekvédelmi támogatásra összesen 1.542.800 Ft-ot költöttek. Óvodáztatási támogatásra összesen 90. 000 Ft-ot fordított az Önkormányzat, míg tankönyvtámogatásra összesen 2.640.000 Ft-ot fizettek ki. BURSA támogatásban összesen 30 fő részesült a településen. 

A település gyermekvédelmi koncepciójának felülvizsgálatát nem tervezik.

Mindezek mellet az Önkormányzat támogatta a gyermeknapi, farsangi programok, tanulmányi vetélkedők, sportversenyek (karate, foci), nyári tábor, majális megvalósítását, támogatta a nagycsaládosokat és a néptánccsoportot.

Az ügyintéző jónak értékeli a Gyermekjóléti Szolgálattal való együttműködést. 2012–ben  gyermekvédelemmel kapcsolatos továbbképzésen nem vett részt.

Javaslatok a településen élő gyermekek helyzetének javítására:

A gyermekek helyzetének javítása érdekében a szüleik munkahelyhez jutását, átképzését látja a legcélravezetőbb megoldásnak, véleménye szerint a szociális juttatásokkal csak a napi megélhetési gondokon lehet enyhíteni, hosszú távra ez nem jelent megoldást. Több szakemberhez hasonlóan  hasznosnak tartaná, ha gyermekek nevelésén kívül a szülők számára is lenne lehetőség az életvezetési ismeretek és helyes családtervezés elsajátítására valamilyen formában. A fiatalkorúakhoz meg kell találni az utat, erre jó példa a néptánccsoport, de még mindig vannak akiket nem tudnak elérni. Véleménye szerint több szervezett szabadidős tevékenységre lenne szükség, és olyan fiatal szakemberekre, akik még korban is közelebb állnak a gyerekekhez, talán tőlük szívesebben elfogadnák a tanácsot, és részt vennének olyan programokban, amit a fiatal segítők szerveznek. 

Kérjük a Tisztelt Képviselő - testületet, hogy a beszámolót elfogadni szíveskedjenek.

Szentpéterszeg, 2013. április 15.

                                               Tisztelettel:

                                                                            Varga Józsefné                               Varga Julianna                                                                                                                                            

                                                                           intézményvezető                             szakmai vezető 

…/2013. (IV. 30.) Határozati javaslat
Szentpéterszeg Község Önkormányzat Képviselő-testülete  megtárgyalta a „Bihari Szociális Szolgáltató Központ Gyermekjóléti Szolgálata 2012. 
    évi munkájáról szóló beszámoló jóváhagyása” című előterjesztést és úgy döntött, hogy elfogadja a Bihari Szociális Szolgáltató Központ Gyermekjóléti Szolgálata  2012.  évi munkájáról szóló beszámolót

